google/wiki40b huggingface dataset:
פרנקו סרווי

רוסאריו סנטראל

סרווי הוא תוצר מחלקת הנוער של רוסאריו סנטראל, שבה שיחק במשך 13 שנים. ב-9 בנובמבר 2014, הוא ערך את הופעת הבכורה שלו בקבוצה הבוגרת בניצחון הבית 0–1 על אסטודיאנטס לה פלאטה, כשעלה כמחליף בדקה ה-66. ב-14 בפברואר 2015, הוא כבש את שערו הראשון בליגה נגד ראסינג קלוב.
ב-25 בפברואר 2016, סרווי ערך את הופעת הבכורה שלו בגביע ליברטדורס במשחק נגד נסיונל. את שערו הראשון במפעל כבש בניצחון 1–3 על ריבר פלייט מאורוגוואי.

בנפיקה

ב-15 בספטמבר 2015, סרווי חתם על חוזה לשש שנים בבנפיקה ליסבון עם סעיף שחרור של 60 מיליון אירו. הוא המשיך לשחק ברוסאריו סנטראל עד עד למאי 2016 וב-24 ביוני הוא הצטרף לבנפיקה. בהופעת הבכורה שלו הוא כבש את השער הראשון בניצחון 0–3 על ספורטינג בראגה במסגרת הסופר קאפ הפורטוגלי, ואף נבחר לשחקן המצטיין במשחק.
ב-29 בדצמבר, סרווי הפך לשחקן הראשון של בנפיקה שמבקיע בכל המסגרות הפורטוגליות באותה העונה - הסופר קאפ הפורטוגלי, ליגת העל הפורטוגלית, הגביע הפורטוגלי וגביע הליגה הפורטוגלית. בנוסף לכך, הוא הבקיע בליגת האלופות.

קריירה בינלאומית

ב-8 בספטמבר 2018, סרווי ערך את הופעת הבכורה שלו במדים הלאומיים בניצחון 0–3 על נבחרת גואטמלה במסגרת משחק ידידות.
גובלין

גובלין (Goblin) הוא יצור דמיוני המתואר בפולקלור ובמיתולוגיה, המופיע באגדות, בספרי פנטזיה ובמשחקי תפקידים (כגון מבוכים ודרקונים).

אטימולוגיה

לשפה העברית הגיעה המילה מהשפה האנגלית. לפי מילון אוקספורד לאנגלית מודרנית מקורה במילה מימי הביניים "goblin" הקשורה לרוח רפאים גרמנית עתיקה.

תיאור הגובלין

גובלין הוא סוג של טרול מרושע, בגובה של גמד. אחת מיכולותיהם היא לטוות חלומות רעים ולהכניס אותם לראשו של אדם ישן דרך אוזנו.
כמו כן נאמר עליהם שהם נוהגים להוציא בלילה את הסוסים מהאורוות ולרכב עליהם כל הלילה - כך נהגו להסביר עייפות של סוסים בבקרים.
הגובלינים נוהגים לגנוב ילדים של בני אדם ולהחביאם בארצם שמתחת לאדמה, או להחליפם בילדיהם שלהם.
אודיטוריום קלייד

אודיטוריום קלייד הוא אולם אירועים וקונצרטים השוכן על גדתו הצפונית של הנהר קלייד בעיר גלאזגו שבסקוטלנד. המבנה, שבו 3,000 מקומות ישיבה, מכונה גם בכינוי החיבה "ארמדילו" על שום הדמיון בין צורתו לבין צורת בעל החיים בשם זה.
בניית המבנה החלה בשנת 1995 כהרחבה למרכז התערוכות והכנסים הסקוטי השוכן בסמוך לו. הוא הוקם על גבי שטחו של מעגן לשעבר על גדת הנהר שמולא באדמה ובנייתו הסתיימה ב-1997. 
המבנה תוכנן על ידי פירמת האדריכלים בראשות נורמן פוסטר. ההשראה לעיצובו הייתה שילוב של צורות גופי אוניות, כתזכורת לתעשיית הספנות ההיסטורית של גלאזגו, ולא בית האופרה של סידני, שרבים סבורים כי נתן את ההשראה לתכנונו. המבנה הפך במהירות לאחד מסמליה המוכרים של גלאזגו המודרנית.
מאז שנפתח אירח האולם אירועים ידועים שונים, לרבות תוכניות במסגרת סדרות המציאות Britain's Got Talent וThe X Factor. באחת מהתוכניות שנערכו באולם נתגלתה הזמרת סוזאן בויל. 
בקיץ 2014 אירח האולם את תחרויות הרמת המשקולות במסגרת משחקי חבר העמים שנערכו בגלאזגו.
הפנטזיה של הל

עלילת הסרט

הל לארסון (מגולם על ידי ג'ק בלאק) וחברו הטוב מאוריציו וילסון (מגולם על ידי ג'ייסון אלכסנדר) מבלים את זמנם הפנוי בחיזור אחר נשים היפהפיות, מנסים להתנהג בקוליות כשהם בסביבתן, אבל רוב הנשים מפרשות התנהגות זאת כמגעילה ולא מעוניינות בשום קשר איתם. שותפיו לעבודה של הל מאשימים אותו בהיותו רדוד ומתעניין רק בהופעתן החיצונית. ביום רגיל כשהל בדרכו לעבודה הוא נתקע במעלית עם המאמן האמריקאי אנתוני רובינס, ומשוחח עם טוני על חייו. רובינס, שמבין את מצבו של הל, מהפנט אותו וגורם לו לראות את יופין הפנימי של הנשים ולא לשים לב למראן הפיזי. הל מתחיל להימשך ולצאת עם נשים שמנות, מכיוון שרובינס היפנט אותו להימשך לאופיין. לבסוף מתאהב הל ברוזמארי (מגולמת על ידי גווינת' פאלטרו), אישה שהוא חושב שנראית רזה ויפהפייה, בעלת אופי נפלא, אך במציאות היא שמנה מאוד. הוא מרבה להחמיא לה על יופיה ובתחילה היא חושבת שהוא לועג לה, אבל לבסוף היא מבינה שרגשותיו כלפיה אמיתיים.
חברו המודאג מאוריציו מודאג מטעמו החדש של הל בנשים, וחושב שהוא השתגע. מאוריציו מאמין שמה שרובינס עשה להל היה מוטעה וקטסטרופלי והוא מנסה למצוא את רובינס על מנת לעזור לחברו. כשמאוריציו מוצא את רובינס הוא מצליח לשכנע אותו לבטל את ההיפנוט, אם הוא יגיד להל משפט מסוים. לילה אחד כשהל סועד עם אהובתו במסעדה, מאוריציו מטלפן אליו ואומר לו את המשפט: "הל השטחי מחפש כוסית", ובבת אחת ההיפנוזה של הל נעלמת. הל מגלה כי הראיה שלו הטעתה אותו ובעזרתו של מאוריציו מתחיל להתחמק מרוזמארי, עד שלבסוף כשהוא נתקל בה הוא לא מזהה אותה. רוזמארי נעשית מדוכאת מאוד. שכנתו של הל, ג'יל, שדחתה אותו בעבר בשל שטחיותו, מזמינה אותו לסעוד עימה במסעדה, רוזמארי נקלעת למקום עם משפחתה באותה עת ורואה את השניים. היא מנחשת שבין הל וג'יל מתפתחת רומן וקוראת לו "פסיכי" בטלפון, דבר שמצער אותו מאוד. יום אחרי כן הוא פוגש ילדה בבית החולים בו רוזמארי עובדת. בעבר כשביקר שם, בגלל ההיפנוט שרובינס הטיל עליו הוא ראה בה ילדה יפהפייה, אבל עכשיו הוא מבין שהיא עדיין יפה, אבל פניה מכוסים בצלקות גדולות מכוויות. בזכות ניסיון העבר הוא נוכח לדעת שאין הוא נזקק להיפנוזה על מנת להבחין ביופיים הפנימי של בני האדם. בינתיים, רוזמארי מחליטה לצאת למסע התנדבות בארץ אחרת. במהלך חיפושיו אחר רוזמארי הוא מגלה שלמאוריציו הייתה סיבה משלו בשביל לבטל את ההיפנוזה של הל: למאוריציו יש זנב שמונע ממנו מלהתקרב לנשים, והוא קינא בכך שחברו מצא מישהי שהתאהב בה. הל מתפייס עם מאוריציו ומבין שרגשותיו כלפי רוזמארי הם אמיתיים ושהוא אוהב אותה ומחליט לדבר איתה שוב. הוא מגיע ליעדו, לאחוזת הוריה, שם נערכת לה מסיבת פרידה לפני שהיא טסה למסעה והוא מתפייס עם רוזמארי. הוא מגלה שהיא עדיין אוהבת אותו ומחליט להתלוות אליה למסע ההתנדבות.
יון

יון (מיוונית עתיקה: ἰόν – "מתקדם"; "נע") הוא אטום או מולקולה, הנושאים מטען חשמלי כיוון שמספר האלקטרונים בהם שונה ממספר הפרוטונים. זאת בשונה מאטום או מולקולה נייטרליים, שבהם מספר האלקטרונים והפרוטונים שווה ומטענם החשמלי הכללי הוא אפס.
ביון חיובי, מספר האלקטרונים קטן ממספר הפרוטונים. הוא נקרא קטיון מפני שבתא אלקטרוכימי הוא נמשך לקתודה (האלקטרודה השלילית, כלומר זו שדרכה זורמים אלקטרונים לתוך התא). 

ביון שלילי, מספר האלקטרונים גדול ממספר הפרוטונים, והוא נקרא אניון מפני שהוא נמשך לאנודה (האלקטרודה החיובית, כלומר זו שממנה זורמים אלקטרונים החוצה מהתא האלקטרוכימי).
תהליך הפיכת אטום או מולקולה נייטרליים ליון נקרא "יינון", ונעשה על ידי הוספת או הסרת אלקטרון או מספר אלקטרונים.

תרכובות יוניות

תרכובות רבות נוצרות הודות למשיכה חשמלית חזקה בין יון חיובי ויון שלילי; הן ידועות כתרכובות יוניות, או מלחים. הקשר בין שני היונים נקרא קשר יוני. מלח בישול, לדוגמה, מורכב מיונים של ⁻Cl ו⁺Na במספר שווה. במצב מוצק, היונים מסודרים בסריג יוני.

תרכובות של יונים חד אטומיים

מלחים פשוטים הם לעיתים קרובות הִתרַכּבוּת של מתכת ואל מתכת יחד, ליצירת יון חיובי ויון שלילי. יוני המתכת יהיו חיוביים, בעוד שיוני האל מתכת יהיו שליליים. גודלו של המטען נקבע על פי הערכות האלקטרונים ברמות החיצוניות של האטום והיון, המשפיעה על אנרגיות הזיקה אלקטרונית והיינון.
כך, למשל, אטום ממשפחת ההלוגנים יעבור חיזור בדרגה אחת (יקבל אלקטרון אחד) ליצירת יון שמטענו מינוס אחת, וישלים בכך רמה חיצונית מלאה; בעוד שאטום של משפחת המתכות האלקליות העפרוריות יתחמצן בשתי דרגות (יתן שני אלקטרונים) ליצירת יון שמטענו פלוס שתיים, והוא בעל רמה חיצונית מלאה.
לדוגמה, נוסחתה של התרכובת מגנזיום כלורי תהיה MgCl₂, משום שמטענו של הכלור הוא מינוס אחת ומטענו של המגנזיום הוא פלוס שתיים; מטענה של התרכובת הוא נייטרלי, ולכן דרוש מספר כפול של יוני כלור שמטענם רק מחצית ממטען יוני המגנזיום.
תחמוצות של מתכות הן דוגמה למלחים הבנויים מיונים חד אטומיים: החלודה היא תחמוצת הברזל Fe₂O₃; הסיד, CaO, הוא תחמוצת הסידן; האלום (אלומינה), Al₂O₃ ועוד.

יונים בביולוגיה

בביוכימיה ובמערכות הגוף השונות ממלאים היונים תפקידים מרכזיים. כך לדוגמה, ה"ברזל" אותו אנו מקבלים ממזונות שונים אינו אלא יוני ברזל ( Fe²⁺/Fe³⁺). הברזל הטעון במטען פלוס שתיים משמש כמרכיב המרכזי במולקולות ההמוגלובין והמיוגלובין, המתפקדות כנושאי חמצן במערכת הדם.

היסטוריה

מייקל פאראדיי הוא שהגה לראשונה את תאוריית היונים, בסביבות שנת 1830, על מנת לתאר את המולקולות שנעות בתמיסה, חלקן לאנודה וחלקן לקתודה. אולם רק ב-1884 תיאר סוונטה ארהניוס את המנגנון שעל פיו הגיע פאראדיי למסקנותיו, בעבודת הדוקטורט שלו לאוניברסיטת אופסלה. בתחילה התאוריה לא התקבלה, אך מאוחר יותר אף קיבל על המחקר פרס נובל לכימיה ב-1903.
לסקר ג'יהאד

לסקר ג'יהאד (באינדונזית: לוחמי הג'יהאד) היא מיליציה אינדונזית, איסלאמית אנטי נוצרית. המיליציה נוסדה ומונהגת על ידי ג'אפאר עומאר טאליב נכון להיום המיליציה נחשבת למפורקת.

אידאולוגיה

ג'אפאר עומאר טאליב מנהיג המיליציה תומך בפומבי בהחלת משטר תיאוקרטי באינדונזיה. חברים מהמיליציה תומכים בהחלת חוקי השריעה באינדונזיה. ב-2001 אנשי המיליציה התרעמו על מינויה של מגאוואטי סוקרנופוטרי לנשיאת אינדונזיה, בטענה שמנוי אשה לתפקיד הוא חטא. במחנה של לסקר ג'האד נשים נדרשות לחבוש בורקה, ואסור לצפות בטלוויזיה.
מנהיג המיליציה טאליב פגש את אוסאמה בן לאדן, אך דחה הצעות מימון מצידו, ככל הנראה בשל ספק על מידת צידקותו של בן לאדן. חברים אחרים במיליציה קיבלו מימון מאל-קאעידה. כשנשאל טאליב על ידי ג'סיקה סטרן האם הוא מנסה לקדם את הוהאביזם באינדונזיה, ענה כי ספרות הוהאביזם עדיין מסתמכת על החדית' "שעשויה להיות לא דבר אללה". למרות זאת מלומדים טוענים כי פתוות סלפיות שמקורן בחצי האי ערב היו בעלות השפעה רבה על יסוד המיליציה. קיים אף דיון בשאלת הזדהות המיליציה עם פיגועי 11 בספטמבר, לאחר לחץ כבד שהפעיל הממשל לאחר הפיגועים על המיליציה שלא לנצל רגשות אנטי אמריקניים.
האלימות שהפעילה המיליציה באיי מאלוקו הוסברה על ידם הן כדי להגן על המוסלמים במקום, והן כדי להילחם בספרטיזם. כדי להצדיק פעולות נוספות שביצעה טענה המיליציה לתאוריית קשרכ נוצרית ציונית להטיית הלאומיות האינדונזית.
לורד

לורד (באנגלית: Lord) הוא תואר אצולה בריטי. הלורדים חברים בבית הלורדים. כיום, תואר לורד הוא רק תואר כבוד ולא מקנה זכויות מיוחדות. לורד הוא תואר כולל למספר תארים, ברון, ויקונט, רוזן, מרקיז, דוכס. המילה המקבילה בעברית ללורד היא גְּבִיר.
הפירוש המקורי של המילה הוא "שומר כיכר הלחם". מקורה בתקופות רעב בהן היה צורך באדם בעל סמכות שישמור על המזון.
בעבר, לורדים  היו שליטים של אדמות בממלכה והיו בעלי כוח כמעט בלתי מוגבל בתחום שלטונם. הלורדים היוו את הגוף המחוקק, השופט, והמבצע בשטחם. ללורדים היה שטח או לחלופין תפקיד רם מעלה, כדוגמת לורד צ'נסלור או לורד האוצר.
מיוליקה

מיוליקה (באיטלקית: Maiolica) הם כלי קדרות המתאפיינים בשכבת זיגוג דקה אשר רווחו בתקופת הרנסאנס בספרד ובמיוחד באיטליה. שמו של סגנון קדרות זה בא ככל הנראה משמו של האי מיורקה במערב הים התיכון בו התפתח, והוא הובא לאיטליה במאה ה-15 או ה-16, וזכה בה לפופולריות רבה. לפי גרסה אחרת יוצרו כלים אלה תחילה בעיר מאלגה בדרום ספרד, וזהו מקור שמם. במקור הייתה עשויה שכבת הזיגוג מתחמוצת בדיל (SnO₂), אך לאחר מכן החל הביטוי מתייחס לכל קרמיקה איטלקית עם ציפוי זיגוג דק.
קלמנטינה

זנים שפותחו במכון וולקני

במכון וולקני פותחו זנים אחדים של קלמנטינות בידי צוות בראשות ד"ר עליזה ורדי. הזן "אורה" נוצר במכלוא הזנים טמפל וקינו. מאורה פותחו הזנים "אור" ו"אודם".
אורה בורר כזן ב-1978 ונרשם כפטנט ב-1984. מועד הבשלת הפרי בזן זה הוא בחודשים ינואר-פברואר. הזן מתאפיין בפרי עגול בעל קליפה חלקה בצבע צהוב-כתום המתקלפת בקלות. בפרי יש כעשרה זרעונים ורמת החמצון בפרי יורדת לאחר הקטיף, דבר הפוגם בטעמו. הפרי משתמר על העץ זמן רב יחסית.
פרי הקלמנטינה מזן אור הוא בעל קליפה צהובה, המתקלפת בקלות. מספר הזרעים מועט וטעם הפרי מתוק עם איזון מתאים בין החומציות והמתיקות. לתנובת הזן יש נטייה לסירוגיות.
מהזן "אור" פותח במכון וולקני בסיוע ענף ההדרים במועצת הצמחים הזן "אורי" המצטיין במתיקותו, והוא חסר גרעינים, מתקלף בקלות ובעל חיי מדף ארוכים. מפתחי הזן רשמו עליו זכויות בארצות שונות, כולל ספרד. בספרד ניתנות זכויות שתילה לחקלאים המקומיים תמורת תשלום לפי עץ, תוך חישוב של שלושים שנות חיים לעץ. נכון ל-2013 הצטברו בספרד כחמישים מיליון יורו, שצריכים לעבור לידי הישראלים, אך סכסוך בין בעלי הזכויות, מכון וולקני ומועצת הצמחים, מעכב העברת הכספים לישראל. בישראל נטעו 46,000 דונם בעצים מהזן "אורי", נכון ל-2013, והם מהווים 24% מענף הקלמנטינות.
ThrustSSC

ThrustSSC (נקראת גם Thrust supersonic car, בתרגום חופשי: "מכונית הדחף העל-קולית") היא המכונית הראשונה בעולם ששברה באופן רשמי את מחסום הקול: ב-15 באוקטובר 1997 הגיעה למהירות של כ-1,228 קמ"ש. מכונית זו מונעת על ידי שני מנועי סילון שהוצמדו לצדדיה, ולא על ידי מנוע בעירה פנימית.

פרטים

אנדי גרין, איש קבע של חיל האוויר המלכותי, נהג במכונית ב-15 באוקטובר 1997 בשטח מדברי בנבדה שבארצות הברית. לגוף המכונית חוברו 2 מנועי סילון תוצרת רולס רויס, אותם מנועים שנמצאים בגרסה הבריטית של המטוס F-4 פנטום. המכונית באורך 16.5 מטרים, רוחב של 3.7 מטרים ומשקל של 10.5 טונות. הדחף הנקי של מנועי הסילון הוא 223 קילו-ניוטון וצריכת הדלק היא כ-18 ליטרים של דלק לשנייה. אם ממירים את תצרוכת הדלק הזאת למושגים של רכב רגיל, מדובר על כ-55 ליטרים לקילומטר. לצורך השוואה, משאית קאמאז משנת 1989 צורכה כ-50.28 ליטרים ל-100 קילומטרים. התאחדות הרכב העולמית הכירה בשיא החדש בהודעה שפרסמה ב-11 בנובמבר 1997. בהודעה פורסם ש"זוהי הפעם הראשונה בהיסטוריה שרכב שנע על הקרקע עבר את מהירות הקול". כמו כן, פורסם בהודעה שמהירות המכונית לאחר נסיעה של המייל הראשון שלה עמד של 1,227.986 קמ"ש, ומהירות המכונית לאחר נסיעה של הקילומטר הראשון שלה עמד על 1,223.657 קמ"ש.
הניסיון לשבור את שיא המהירות בכלי רכב שנע על הקרקע, נקבע דווקא ל-15 באוקטובר 1997 כמחווה לצ'אק ייגר, ששבר את מחסום הקול חצי מאה ויום אחד לפני כן. המכונית למעשה שברה את שיא המהירות האישי שלה, שיא שהשיגה במספר נסיעות מבחן שנערכו בסתיו 1996 ובאביב 1997 בשטח מדברי במחוז מעאן שבירדן. המכונית מוצגת במוזיאון בקובנטרי שבאנגליה שבו קיים גם סימולטור שלה לקהל המבקרים.
ניק קייב

ביוגרפיה

נולד בשם ניקולס אדוארד קייב בעיר וורקנביל במדינת ויקטוריה, אוסטרליה, ניק קייב החל את דרכו כסולן וכותב ראשי בלהקת הפוסט-פאנק, The Boys Next Door, שהקים ב-1977 יחד עם מיק הארווי (גיטרה), טרייסי פו (באס) ופיל קלברט (תופים). שנה מאוחר יותר הצטרף ללהקה הזמר/כותב/גיטריסט רולנד ס. הווארד, ולאחר אלבום אחד בשם "Door Door" שיצא בין השנים - 1979–1978, החליטה הלהקה לעבור ללונדון, שם שינתה את שמה ל-The Birthday Party. עתה הייתה המוזיקה אגרסיבית יותר. אחרי שלוש שנים, ארבעה אלבומים ופעילות שהתרכזה בעיקר בלונדון ובמערב ברלין, התפרקה הלהקה. סמוך לפירוקה הקים קייב את להקת "ניק קייב והזרעים הרעים" בה נשאר גיטריסט ה - Birthday Party מיק הארווי (שאף ניגן על מגוון כלי-נגינה שונים), והצטרפו ברי אדמסון בגיטרה באס, בליקסה ברגלד - איש להקת "איינשטירצנדה נויבאוטן" הגרמנית בגיטרה, וכן אורחים בנגינה, כתיבה והשראה כמו הוגו רייס (גיטרה), אדוארד קלייטון-ג'ונס ואניטה ליין. בהמשך דרכו של הרכב "הזרעים הרעים" התחלפו הנגנים מספר פעמים ומההרכב המקורי של האלבום הראשון נותר עד לאחרונה, רק מיק הארווי שליווה את קייב מלהקתו הראשונה. בינואר 2009 הכריז גם הארווי על עזיבתו, הכרזה אשר העלתה את התהייה אם שיתוף הפעולה בין השניים, שנמשך 35 שנים, הסתיים.

סגנונו הפנקיסטי בתחילה של קייב, התחלף לסגנון אפל, אלים וכואב, המבוסס על בלוז. הטקסטים של קייב עשירים בדימויים והוא נחשב ככותב ייחודי.
בשנת 1996 זכה קייב להגיע לראשי מצעדי הפזמונים בעולם, עם שירו "Where the Wild Roses Grow" - דואט בו מתארחת הזמרת האוסטרלית קיילי מינוג. שיר זה פרסם את קייב בעולם כולו, וחשף אותו לקהל רחב וגם למי אשר לרוב אינם מאזינים למוזיקה האופיינית לקייב. האלבום "בלאדות רצח" שבו נכלל השיר זכה להצלחה מסחרית גדולה. באותו אלבום, אירח קייב בנוסף לקיילי מינוג, גם את המוזיקאית פי ג'יי הארווי (אין קשר למיק הארווי). האלבום עצמו עוצב בצורת ספר שירה שלווה בחיתוכי עץ שנילקחו מספרי ילדים מהמאה ה-19.
בשנת 2007, ניק קייב וחלק מחברי להקתו הקימו את Grinderman, להקת פאנק שבה ניק קייב חוזר לסגנון שאיפיין אותו בתחילת דרכו ומנגן לראשונה בגיטרה חשמלית.
פרט לפעילותו בתחום המוזיקה, קייב הוא גם משורר, סופר ושחקן. בשנת 1988 פרסם את ספרו "King Ink" שהכיל מחזות, סיפורים ושירים פרי עטו. בשנת 1989, פרסם את ספרו "ותרא האתון את המלאך" (מקור השם בציטוט מתוך ספר "במדבר", פרק כ"ב - ומתייחס לאתון של בלעם), המביא את סיפורו של בחור אילם, החל מילדותו ועד למותו הטראגי. הספר זכה לשבחים רבים ואף יצא לאור בתרגום לעברית מאת גיורא לשם בהוצאת גוונים בשנת 2000. בשנת 2005 יצא אל האקרנים הסרט "The Proposition", שאת תסריטו כתב קייב. את הפסקול הוא כתב עם וורן איליס, כנר "הזרעים הרעים" שהוא גם כנר הטריו האוסטרלי "שלושה מטונפים" - Dirty Three. על סרט זה זכה ניק קייב בפרס מבקרי הקולנוע האוסטרלי.
בספטמבר 2009 יצא ספרו The Death Of Bunny Munro. התרגום העברי של הספר יצא בהוצאת מודן.
ביולי 2015 נהרג בנו ארתור בן 15, מנפילה מצוק. חודשים ספורים לאחר מותו התגלה כי בעת הנפילה היה תחת השפעה של LSD.

The Bad Seeds

להקת הליווי של קייב, The Bad Seeds, החלה פעילותה ב-1983 באירופה סמוך לפירוקה של להקתו השנייה של קייב "מסיבת יום ההולדת". חברי הלהקה הגיעו ממקומות שונים בעולם. לאורך השנים שמר ההרכב על גרעין קשה של נגנים קבועים, אך גם אירח נגנים חדשים וישנים בכל אלבום אשר תרמו משהו לסאונד, לאווירה ולכיוון המוזיקלי הכללי של אותו אלבום או לתקופה בה חברו להרכב. חברי הלהקה הוותיקים: מיק הארווי (מולטי אינסטרומנטליסט), בליקסה ברגלד (גיטרה, קולות), תומאס ווידלר (תופים).
יום זכויות האדם

יום זכויות האדם מצוין ברחבי העולם ב-10 בדצמבר מדי שנה מאז 1950.

רקע

ההכרזה לכל באי עולם בדבר זכויות האדם, המנסחת את עקרונות היסוד של זכויות האדם בעולם ומהווה תשתית לחוקות של מדינות רבות, ובסיס חשוב במשפט הבינלאומי, נחתמה באספה הכללית של האו"ם ב-10 בדצמבר 1948. הכרזה יום זה צוין לראשונה ב-1950, נוכח החתימה על ההכרזה מצד מירב המדינות החברות בארגון.

מטרה

מטרת היום היא להזכיר ולהנציח את הכרזת זכויות האדם, ולהעלות את המודעות בקרב האוכלוסייה לזכויות היסוד הטבעיות שיש לכל אדם ואדם מרגע לידתו ועד מותו, ובהן: הזכות לחיים ולביטחון, לחירות, לשוויון ולכבוד.

ציון יום זכויות האודם ברחבי העולם

ארגונים רבים ברחבי העולם הפועלים למען זכויות אדם יוזמים אירועים מיוחדים לציון יום זה. באוסלו, מוענק פרס נובל לשלום ביום זה.
בשנת 1983 תקופת השלטון הצבאי בארגנטינה קרס, והנשיא הנבחר ראול אלפונסין בחר את יום זכויות האדם כיום השבעתו, כסימן לעידן חדש ודמוקרטי במדינה, לאחר שנים רבות של דיכוי. מאז, נשיאי ארגנטינה מושבעים בתאריך זה.
בשנת 2007 עמד יום זה בסימן הזכות לבריאות, ובשנת 2008 בסימן מלאת 60 שנה להכרזה האוניברסלית. בשנים 2009–2010 "קץ לאפליה" היה הנושא המרכזי ליום זכויות האדם. בשנה זו נקראו קולות בעד זכויות להט"ב. בשנת 2014 נקבע הסלוגן "זכויות אדם 365" ובשנת 2015 "הזכויות שלנו, החירויות שלנו, תמיד".

ציון יום זכויות האדם בישראל

בישראל, מצוין מדי שנה יום זכויות האדם במערכת החינוך, ובין היתר מפרסם משרד החינוך מדי שנה, בשיתוף עם האגודה לזכויות האזרח, כרזה המתמקדת באחת מזכויות האדם המוכרות. כמו כן, מקיימת האגודה לזכויות האזרח בכל שנה יום עיון בכנסת.
מאז שנת 2009 נערך ביום זה מצעד זכויות האדם בתל אביב, אותו מארגנת האגודה לזכויות האזרח, בהשתתפות ארגונים רבים של החברה האזרחית.
Your Disco Needs You

רקע וכתיבה

השיר נכתב על ידי קיילי מינוג, גיא צ'יימברס ורובי ויליאמס, והופק על צ'יימברס וסטיב פאוור. השיר כשמו, עוסק בסגנון הדיסקו, ומילותיו מתארות וממחישות את הכוח השורר בתוך מוזיקת הדיסקו, ואת העוצמה שבה.
למרות שלא יצא בבריטניה, השיר הצליח להגיע בשיאו שם אל המקום ה-152, בזכות מכירות בלבד. לקראת סופו של השיר, שרה מינוג בית בשפה הצרפתית.

הופעה

מינוג הופיעה עם השיר בכל סיבוב ההופעות שלה, אשר התקיימו בשנות ה-2000; "On a Night Like This Tour", "Showgirl: The Greatest Hits Tour", "KylieX2008", "For You, For Me Tour", "Kiss Me Once Tour", ו-"Kylie Summer 2015".
רוברט פולטון

תולדות חייו

רוברט פולטון נולד בכפר ליטל בריטיין במחוז לנקסטר בפנסילווניה, ב-14 בנובמבר 1765. היו לו לכל הפחות שלוש אחיות - איזבלה, אליזבת ומרי, וכן אח צעיר בשם אברהם. אביו, רוברט פולטון, נולד באירלנד והיגר לפנסילווניה, שם הוא נשא את מארי סמית. האב עבר עם משפחתו לאחר מכן ללנקסטר, שם למד פולטון הצעיר בבית הספר יסודי קוויקרי. פולטון הראה נטייה רבה להמצאות, ועוד בעודו בן 14 הכין גלגל חתירה בצידה של סירת הדיג של אביו. 
הוריו היו עניים מאוד ופולטון הצעיר נמסר לצורף זהב, על מנת שילמד מקצוע. אך הסתבר שפולטון מוכשר יותר בציור, ובגיל 17 החליט הנער שברצונו להיות צייר. הוא צייר פורטרטים וציורי נוף וכך יכול היה לשלוח כסף לכלכלת אמו. בשנת 1785 הוא קנה בכסף שחסך משק קטן בעיר הופוול שבפנסילווניה והעביר את אמו ומשפחתו לשם. 
בגיל 23 החליט פולטון לנסוע ללונדון על מנת להשתלם שם באומנות הציור. בלונדון צייר פולטון פורטרטים לאצילים ולעשירים ובזה הוא הרוויח די מחייתו, אך המשיך ללא הרף גם לפתח המצאות מכניות. המצאותיו הראשונות היו מכונת טוויה לפשתן, מכונה לשזירת חבלים, מכונת חיתוך לשיש וכן מכונות שונות לחפירת תעלות.
פולטון עבר בשלב זה לפריז, שם למד צרפתית, גרמנית, מתמטיקה וכימיה. בפריז התמסר להמצאה שהייתה מוזרה בימים ההם - צוללת. אך ההמצאה הזו לא נתקבלה ולא הכירו בערכה. ב-1800 הסכים נפוליאון בונפרטה לממן את תכנון את ה"נאוטילוס" - אך לא הצי הצרפתי ולא הצי הבריטי התעניינו בהמצאה זו בסופו של דבר.
אחר כך המציא פולטון סירת קיטור ששטה על פני נהר הסן בפריז, אך גם המצאה זו לא זכתה לתשומת לב נאותה. אולם פולטון לא ויתר על חלומו הגדול; ידידו העשיר רוברט ליווינגסטון, שגריר ארצות הברית בצרפת באותו הזמן, סיפק לו את המימון, והממציא חזר למולדתו לבנות שם אוניית קיטור גדולה ומשוכללת. בתחילה לעגו לפולטון, אך כשאוניית הקיטור "קלרמונט" יצאה למסעה הראשון על פני נהר ההדסון, מניו יורק לאולבני, היא עוררה התלהבות רבה. אחרי האונייה "קלרמונט" בנה פולטון אוניות קיטור נוספות, וממשלת ארצות הברית הזמינה אצלו גם אוניית מלחמה המונעת על ידי קיטור דמוגולוס, שלכבודו נקראה בשם "פולטון" כאשר בנייתה הושלמה בשנת 1814.
פולטון מת בטרם הגיעו לגיל חמישים, בשנת 1815, ממחלת השחפת.
אצטדיון טוטו עכו

היסטוריה

מגרשה הביתי של הפועל עכו במשך שנים רבות היה האצטדיון העירוני עכו המכונה "אצטדיון נפוליאון" בשל מיקומו בגבעת נפוליאון. בתחילת שנות ה-2000 נהרס היציע המערבי באצטדיון לטובת פרויקט של רכבת ישראל. לאחר הריסת היציע נפסל האצטדיון לשימוש במשחקי ליגה ומאז הוא משמש כמגרש האימונים של הקבוצה. עד לפתיחת האצטדיון החדש, שחלק מהמימון להקמתו הגיע מרכבת ישראל כפיצוי על האצטדיון הישן, נאלצה הפועל עכו להעביר את משחקי הבית שלה לערים אחרות.
האצטדיון נחנך ב-4 בספטמבר 2011 לאחר כשנתיים וחצי של בנייה, במשחק ידידות של הפועל עכו נגד אלופת הליגה, מכבי חיפה, אשר הסתיים בתוצאה 2:0 לטובת האלופה.
המשחק הרשמי באצטדיון נערך במסגרת ליגת העל ב-12 בספטמבר 2011, בין הפועל עכו להפועל באר שבע. המשחק הסתיים בניצחון 2-0 להפועל עכו.
בתאריכים שבין ה-30 ביולי 2016 ועד ל-6 באוגוסט באותה שנה, בשל אי קבלת אישורים מהמנהלת לאירוח באצטדיונים כמו סמי עופר, עירוני ק"ש ודוחא, נאלצו הקבוצות הביתיות להתארח זמנית באצטדיון טוטו עכו, והאצטדיון שבר שיא של ארבעה משחקים בשבוע אחד.
בעונת 2016/17,  החלה קבוצת הפועל רובי שפירא חיפה לשחק באצטדיון.
בעונת 2017/18, קבוצת הפועל קריית שמונה שיחקה גם היא באצטדיון בעקבות שיפוצים באצטדיונם.
PSI

PSI (ראשי תיבות: Pounds per Square Inch; מסומנת גם כ- lbf/in²) היא יחידת מידה השייכת ליחידות השיטה האימפריאלית, ומשמשת למדידת לחץ. PSI אחד שווה ללחץ הנוצר מהפעלת כוח של פאונד (ליברה) אחד, הפועל בתאוצת הכובד של כדור הארץ, על שטח של אינץ' רבוע אחד.
PSI היא יחידת מדידה נפוצה למדידת לחץ אוויר בצמיגי כלי רכב והיא מופיעה בשעוני עמדות ניפוח אוויר. יחידת מידה אחרת המקובלת בתחום זה היא בר (בר אחד = 14.5 PSI בקירוב). גם עצמת נשיכה של בעלי חיים מודדים ב-PSI.
PSI אחד שווה ל־6,894.757 פסקל.
מקדש דבוד

אודות המבנה

המקדש נבנה במקור כ-15 קילומטרים דרומה מאסואן, בדרום מצרים. בתחילת המאה ה-2 לפנה"ס החל אדיקלאמאני, המלך הכושי של מרואה, בבניית חדר תפילה קטן המוקדש לאל אמון. מאוחר יותר, בימי שושלת תלמי, הורחב חדר התפילה בכל צדדיו לכדי מקדש בגודל 12X15 מטרים, שהוקדש לאלה איזיס. הקיסרים הרומאים אוגוסטוס וטיבריוס השלימו את קישוט המקדש.
ההגעה למקדש התבצעה באמצעות דרך גישה ארוכה עד לקיר האבן החיצוני ודרך שלושה פילוני אבן, עד למקדש עצמו. היכל הכניסה למקדש שכלל ארבעה עמודים, התמוטט ב-1868 וגורלו אינו ידוע. מאחורי היכל הכניסה נמצאו אולם הקודש עצמו, חדר העלאת קורבנות ואולם קודש נוסף שהכיל מספר חדרים צדדיים ומדרגות שהובילו לגג המקדש.
ב-1960, בעקבות תחילת בנייתו של סכר אסואן והסכנה שנשקפה לאתרים ארכאולוגיים באזור, ביקש ארגון אונסק"ו עזרה בינלאומית בהצלת המורשת ההיסטורית העשירה. כהכרת תודה לספרד על סיועה בהצלת מקדשי אבו סימבל, תרמה מצרים את מקדש דבוד לספרד ב-1968.
המקדש נבנה מחדש בפארק ציבורי במדריד, בסמוך לארמון המלכותי, ונפתח לציבור ב-1972. מקדש דבוד הוא אחד מדוגמאות ספורות של אדריכלות מצרים העתיקה שמוצגות מחוץ למצרים והוא יחיד מסוגו בספרד.